

 **REPUBLIKA HRVATSKA**

 **GRAD ZAGREB**

**GRADSKI URED ZA PROSTORNO UREĐENJE,**

 **IZGRADNJU GRADA, GRADITELJSTVO,**

 **KOMUNALNE POSLOVE I PROMET**

 **Sektor za komunalno i prometno redarstvo**

 **Odjel za komunalno redarstvo**

 **Zagreb, Sigetje 2**

KLASA: UP/I-363-04/19-16/153

URBROJ: 251-13-81-3/017-20-9

Zagreb, 29.1.2020.

 Komunalni redar Gradskog ureda za prostorno uređenje, izgradnju Grada, graditeljstvo, komunalne poslove i promet, Sektora za komunalno i prometno redarstvo, Odjela komunalnog redarstva, rješavajući po službenoj dužnosti u predmetu uklanjanje ruševine zgrade na k.č.br. 2600/2, k.o. Trešnjevka, u Zagrebu, Učkina 41/1, suvlasništvo Bruna-Ladislava Crnjaka, Zagreb, Sokolgradska 41 i Igora Huljeka, kojemu nije poznato prebivalište niti boravište, temeljem članka 34. stavka 1. Zakona o općem upravnom postupku ( Narodne novine broj: 47/09 ), po službenoj dužnosti, donosi

Z A K L J U Č A K

1. Igoru Huljaku, kojemu nije poznato prebivalište niti boravište, postavlja se odvjetnica Almasa Filipović, Zagreb, Vodnikova 19, za privremenog zastupnika.

2. Privremeni zastupnik zastupat će Igora Huljaka u postupku uklanjanja ruševine zgrade na k.č.br. 2600/2, k.o. Trešnjevka, u Zagrebu, Učkina 41/1.

3. Privremeni zastupnik sudjeluje u postupku, odnosno obavlja radnje za koje je određen dok ne bude utvrđena osoba ovlaštena za zastupanje stranke, odnosno dok se ne obave radnje za koje je određen.

4. Protiv ovog zaključka nije dopuštena žalba.

O b r a z l o ž e n j e

Komunalni redar očevidom dana 19.10.2019. u 9,05 sati, utvrdio je da se na k.č.br. 2600/2, k.o. Trešnjevka, u Zagrebu, Učkina 41/1, nalazi ruševina zgrade, prizemnica s jednom etažom, površine 34 m2, oštećenih zidova izgrađenih od cigle, oštećenog pokrova i krovne konstrukcije. Zgrada je zbog oštećenja izgubila svoja svojstva zbog čega nije prikladna za uporabu sukladno svojoj namjeni.

Uvidom u ZK uložak broj: 107530, k.o. Grad Zagreb, utvrđeno je da su suvlasnici zemljišta na kome se zgrada nalazi Bruno-Ladislav Crnjak, Zagreb, Sokolgradska 41 i Igor Huljak, Zagreb, Učkina 14/1.

Uvidom u Registar kulturnih dobara Republike Hrvatske utvrđeno je da zgrada nije upisana u Registar kulturnih dobara Republike Hrvatske da se ne nalazi u kulturno-povijesnoj cjelini upisanoj u taj Registar niti se ne nalazi na arheološkom nalazištu.

Dana 21.10.2019. godine, sastavljen je zapisnik sa suvlasnikom Brunom-Ladislavom Crnjakom, Zagreb, Sokolgradska 41, koji je na zapisnik izjavio da se slaže da je zgrada ruševina, jer joj je narušena statika, da ju je potrebno ukloniti, da nije potrebno stručno vještačenje, da je namjena zgrade bila stambena i da se ne koristi kao takva više od pet godina, da je suvlasnik Igor Huljak prijavljen na adresi Učkina 14/1, ali da na istoj adresi ne živi više od 10 godina i da moli rok od jedne godine, da se organizira te da stupi u kontakt sa drugim suvlasnikom radi dogovora oko rušenja.

Na zahtjev ovog Ureda Ministarstvo unutarnjih poslova dostavilo je dopis, KLASA: 220-01/20-02/21 od 17.1.2020. godine, iz kojega je utvrđeno da Igor Huljek ima prijavljeno boravište na adresi Učkina 14/1, u Zagrebu.

Dana 28.1.20120. godine sastavljen je zapisnika sa odvjetnicom Almasom Filipović, Zagreb, Vodnikova 19, koja je na zapisnik izjavila da je suglasna da je se odredi za privremenog zastupnika Igoru Huljaku čije je prebivalište odnosno boravište nije poznato.

Odredbom članka 52. stavak 1. Zakona o građevinskoj inspekciji propisano je da u provedbi nadzora komunalni redar rješenjem naređuje vlasniku zemljišta, odnosno nositelju prava građenja uklanjanje ruševine zgrade.

Odredbom članka 34. stavka 1. Zakona o općem upravnom postupku propisano je da će službena osoba zaključkom odrediti privremenog zastupnika stranci kojoj prebivalište, boravište ili sjedište nije poznato, a koja nema opunomoćenika, kada se neka radnja u postupku treba hitno poduzeti.

Stavkom 5. istog članka propisano je da privremeni zastupnik sudjeluje u postupku, odnosno obavlja radnje za koje je određen dok ne bude utvrđena osoba ovlaštena za zastupanje stranke, odnosno dok se ne obave radnje za koje je određen.

S obzirom da je kontrolom utvrđeno da u predmetnoj ruševini zgrade nitko ne živi niti su ispunjeni minimalni uvjeti za život, a i zbog činjenice da je suvlasnik Bruno-Ladislav Crnjak izjavio da je suvlasnik Igor Huljek prijavljen na adresi Učkina 14/1, ali da na istoj adresi ne živi više od 10 godina, odnosno da prebivalište niti boravište Igora Huljaka nije poznato, a da se radi o ruševini zgrade koju je potrebno hitno ukloniti, sukladno članku 34. stavku 1. Zakona o općem upravnom postupku, riješeno je kao u izreci ovog zaključka.

UPUTA O PRAVNOM LIJEKU:

Protiv ovog zaključka nije dopuštena posebna žalba, već se prema članku 77. stavak 5. Zakona o općem upravnom postupku, može pobijati žalbom protiv rješenja donesenog u upravnoj stvari koja je predmet postupka.

 KOMUNALNI REDAR

 Robertino Vučković, ing. el.

DOSTAVITI:

1. Odvjetnica Almasa Filipović, Zagreb, Vodnikova 19,

2. na oglasnu ploču,

3. Službeni Glasnik Grada Zagreb, Sv Čirila i Metoda 5,

4. Sektor za komunalno i prometno redarstvo,

 Zagreb, Jagićeva 31

5. u spis.